text: самар шығыс қазақстан облысы самар ауданындағы ауыл, самар ауданы мен самар ауылдық округінің орталығы. аудан орталығы лайлы өзенінің жағасында орналасқан. 1999 жылы жергілікті тұрғындар саны 7529 адам (3696 ер адам және 3833 әйел адам) болса, 2009 жылы 6526 адамды (3086 ер адам және 3440 әйел адам) құрады. іргесі 1906-10 жылдары қаланып, алғашқы атауы самар губерниясынан қоныс аударғандарға байланысты "самарка" деп аталып, кейін 1964 жылы "самарское" деп өзгертілді. 1928–1930 және 1935–1997 жылдары таратылған самар ауданының орталығы болған. 1997 жылға дейін сүт өндіретін ұжымшардың орталығы болып, ұжымшар негізінде шаруа қожалықтары құрылды. ауылда машина-трактор жөндеу шеберханасы, байланыс бөлімшесі, дүкендер жұмыс істейді. 2022 жылдан қайта құрылған самар ауданының орталығы. мектеп, орта мектеп, мәдениет үйі, балалар бақшасы, аудандық маңызы бар аурухана, автовокзал, т.б. бар.